Cab Calloway
Store norske leksikon,Kunst og estetikk,Musikk,Jazz,Nord-Amerikanske jazzutøvere og -ensembler, 1920 – 1960
Cab Calloway var en amerikansk sanger og orkesterleder. Han vokste opp i Baltimore fra han var elleve år, og var aktiv i Chicagos hektiske fornøyelsesliv mot slutten av 1920-årene. I 1930 ble han frontfigur for jazzorkesteret The Missourians, som etter hvert ble til Cab Calloways orkester. Hans utadvendte sceneopptreden og til dels burleske sang oppnådde enorm popularitet utover i 1930- og 1940-årene.
Orkesteret inneholdt etter hvert også fremtredende jazzsolister som trompeterne Dizzy Gillespie og Jonah Jones og tenorsaksofonistene Ben Webster, Chu Berry og Illinois Jacquet. Det ble oppløst i 1948, og frem til sin død jobbet Calloway som sanger og scenekunstner. Han medvirket i filmen Stormy Weather (1943), og spilte i 1952–1954 rollen som Sportin' Life i en oppsetning av Porgy and Bess.I 1980-årene medvirket han i filmen The Blues Brothers og var konsulent for Francis Ford Coppolas film The Cotton Club. Selvbiografien Of Minnie the Moocher and Me (skrevet sammen med Bryant Rollins) kom i 1976.I 1930-1945 hadde Cab Calloway 45 pophits i USA, og størst var den som blir kalt hans signaturlåt, "Minnie The Moocher" fra 1931. Les mer i Store norske leksikon jazz Eksterne lenker Cab Calloway